## Rješenje Agencije za zaštitu tržišnog natjecanja klasa: UP/I 430-01/2011-09/05, urbroj: 580-03-11-17-04 od 28. siječnja 2011.

### NN 30/2011 (11.3.2011.), Rješenje Agencije za zaštitu tržišnog natjecanja klasa: UP/I 430-01/2011-09/05, urbroj: 580-03-11-17-04 od 28. siječnja 2011.

AGENCIJA ZA ZAŠTITU TRŽIŠNOG NATJECANJA

657

Agencija za zaštitu tržišnog natjecanja na temelju članka 7. Zakona o državnim potporama (»Narodne novine«, broj 140/05) i članka 96. stavka 1. Zakona o općem upravnom postupku (»Narodne novine«, broj 47/09), u postupku odobrenja produljenja roka primjene privremeno umanjene referentne stope, pokrenutom na zahtjev Hrvatske banke za obnovu i razvitak, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić-Župić, članovi Vijeća, sa 63. sjednice, održane 28. siječnja 2011., donosi

RJEŠENJE

1. Odobrava se produljenje roka primjene privremeno umanjene referentne kamatne stope na kredite odobrene na temelju Pravilnika o financiranju pojedinih ciljnih skupina odobrenog rješenjem Agencije za zaštitu tržišnog natjecanja, na sljedeći način:

– za zahtjeve za obrtna i investicijska sredstva podnesene od strane malih i srednjih poduzetnika zaključno do 31. prosinca 2011.,

– za zahtjeve za investicijska sredstva podnesene od strane velikih poduzetnika zaključno do 31. prosinca 2011.

2. Ovo rješenje bit će objavljeno u »Narodnim novinama«.

Obrazloženje

1. PODNOŠENJE ZAHTJEVA

Agencija za zaštitu tržišnog natjecanja (dalje: Agencija), zaprimila je 31. prosinca 2010. od Hrvatske banke za obnovu i razvitak (dalje: HBOR), sa sjedištem u Zagrebu, Strossmayerov trg 9, zahtjev za produljenje roka primjene privremeno umanjene referentne kamatne stope za kredite koji će se odobravati putem kreditnih programa HBOR-a.

Dodatno očitovanje Agencija je zaprimila 20. siječnja 2011.

2. PROPISI PRIMIJENJENI TIJEKOM POSTUPKA PRED AGENCIJOM

Agencija je tijekom postupka primijenila Zakon o državnim potporama (»Narodne novine«, broj 140/05; dalje: ZDP). Osim Zakona o državnim potporama, Agencija je, sukladno članku 7. ZDP-a koji propisuje da se, ukoliko ZDP-om nije drukčije propisano, na postupak odobravanja državnih potpora, nadzora provedbe državne potpore, odnosno povrata državne potpore koja je dodijeljena protivno propisima, podredno primjenjuju odredbe Zakona o općem upravnom postupku (»Narodne novine«, broj 47/09; dalje: ZUP).

Zahtjev HBOR-a, temelji se na Priopćenju Komisije – Privremeni okvir Unije za mjere državnih potpora kojima se podupire pristup financiranju u trenutnoj financijskoj i gospodarskoj krizi (dalje: Privremeni okvir Unije), od 1. prosinca 2010., koje je u međuvremenu objavljeno u Službenom listu Europske unije C6, od 11. siječnja 2011. Privremeni okvir Unije produljuje rok primjene Priopćenja Komisije o privremenom okviru Zajednice za mjere državne potpore kojima se podupire pristup financiranju u trenutnoj financijskoj i gospodarskoj krizi (SL C 16/01, od 7. travnja 2009., str. 1.-15.; dalje: Priopćenje Komisije o Privremenom okviru) čiji tekst je objavljen u sklopu Odluke o objavljivanju pravila Privremenog okvira za mjere državnih potpora kojima se podupire pristup financiranju u trenutnoj financijskoj i gospodarskoj krizi (»Narodne novine«, broj 56/09; dalje Odluka o objavljivanju pravila Privremenog okvira). Međutim, tekst Privremenog okvira Unije do dana donošenja ove odluke nije objavljen u bilo kojem drugom hrvatskom zakonu ili propisu.

Međutim, članak 6. stavak 4. ZDP-a daje mogućnost Agenciji da na odgovarajući način primjenjuje kriterije koji proizlaze iz pravilne primjene pravila o državnim potporama koja proizlaze iz članka 70. Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05 i 7/05; dalje: SSP).

U tom smislu kriteriji iz pravne stečevine Europske unije služe kao pomoćno sredstvo za tumačenje hrvatskih propisa o državnih potporama, a osobito u slučaju postojanja pravnih praznina ili dvojbi pri tumačenju tih propisa. Takav stav potvrđen je odlukom Ustavno suda Republike Hrvatske broj: U-III-1410/2007 (»Narodne novine«, broj 25/08).

Stoga je Agencija prilikom odlučivanja o zahtjevu HBOR-a, krenula od mjerodavnih odredbi ZDP-a i Priopćenja Komisije o Privremenom okviru sadržanom u Odluci o objavljivanju pravila Privremenog okvira, a pri tome je samo kao pomoćno sredstvo primijenila kriterije koji proizlaze iz članka 70. SSP-a, a koji su sadržani u Privremenom okviru Unije.

3. UTVRĐIVANJE ČINJENICA

3.1. HBOR privremeno umanjenu referentnu stopu primjenjuje na kredite odobrene na temelju sljedećih programa:

a) Pravilnika o financiranju pojedinih ciljnih skupina odobrenog rješenjem Agencije za zaštitu tržišnog natjecanja, klasa: UP/I 430-01/430-01/2009-09/01, od 12. veljače 2009.,

b) Programa kreditiranja trajnih obrtnih sredstava za osnaženje poslovanja, koji je odobren rješenjem Agencije od 30. lipnja 2009., klasa: UP/I 430-01/2009-09/04 i koje je objavljeno u »Narodnim novinama« broj 85/09,

c) Programa kreditiranja za poboljšanje likvidnosti, koji odobren rješenjem Agencije od 15. listopada 2009., klasa: UP/I 430-01/2009-09/06, koje je objavljeno u »Narodnim novinama« broj 135/09,

d) Programa kreditiranja obrtnih sredstava – Model »A«, koji je odobren rješenjem Agencije od 25. veljače 2010., klasa: UP/I 430-01/2010-09/02, koje je objavljeno u »Narodnim novinama«, broj 37/10,

e) Programa kreditiranja financijskog restrukturiranja, koji je odobren rješenjem Agencije od 16. srpnja 2009., klasa: UP/I 430-01/2009-09/05, od 16. srpnja 2009. koje je objavljeno u »Narodnim novinama« broj 89/09.

O zahtjevima HBOR-a koji se odnose na produljenje roka primjene privremeno umanjene referentne stope za kreditne programe navedene u točkama 3.1.b) – e) obrazloženja ovog rješenja, Agencija je odlučila u posebnim postupcima koji su se vodili pod klasom: UP/I 430-01/2011-09/01, UP/I 430-01/2011-09/02, UP/I 430-01/2011-09/03 te UP/I 430-01/2011-09/04.

Na temelju Pravilnika o financiranju pojedinih ciljnih skupina odobravaju se krediti za sljedeće kategorije državne potpore: regionalne državna potpora, državne potpore za male i srednje poduzetnike, državne potpora za istraživanje, razvoj i inovacije i državne potpore za zaštitu okoliša te državne potpore male vrijednosti. Krediti koji su namijenjeni za navedene kategorije državne potpore i potpore male vrijednosti mogu se odobravati za investicijska ulaganja i obrtna sredstva (u onim slučajevima u kojima je to dopušteno za pojedinu kategoriju državnih potpora i potpora male vrijednosti).

Budući da su pravila iz Odluke o objavljivanju pravila o Privremenom okviru koja se odnose na primjenu privremeno umanjene referentne stope bila izričito vezana za postojanje globalne financijske i gospodarske krize, ona imaju ograničeni karakter i primjenjuju se do 31. prosinca 2010., što posljedično dovodi do prestanka primjene privremeno umanjene referentne stope prilikom odobravanja kredita na temelju Pravilnika o financiranju pojedinih ciljnih skupina zaključno s 31. prosinca 2010.

Međutim donošenjem Privremenog okvira Unije u točki 2.4. omogućuje se produljenje roka primjene privremeno umanjene referentne stope.

Stoga je HBOR u svojem zahtjevu zatražio da se produlji primjena roka privremeno umanjene referentne stope. U zahtjevu je nadalje navedeno da bi se privremeno umanjena referentna stopa primjenjivala kod malih i srednjih poduzetnika za investicijske kredite i kredite za obrtna sredstva dok bi se kod velikih poduzetnika primjenjivala samo za investicijske kredite. Privremeno umanjena referentna stopa ne bi se odobravala poduzetnicima u teškoćama.

3.2. Uvjeti za primjenu privremeno umanjene referentne stope navedeni su u točki 2.4. Privremenog okvira Unije:

– privremeno umanjena referentna stopa primjenjuje se na ugovore o kreditu sklopljene do 31. prosinca 2011., trajanje kredita nije ograničeno, ali se privremeno umanjena referentna stopa može obračunavati do 31. prosinca 2013., kako je to propisano točki 2.4.a) Privremenog okvira Unije,

– mali i srednji poduzetnici mogu zahtjev za kredit po privremenoj umanjenoj referentnoj stopi podnijeti za financiranje investicijskih i obrtnih sredstava, dok veliki poduzetnici zahtjev za kredit po privremenoj umanjenoj referentnoj stopi mogu podnijeti samo za investicijske kredite, kako je to propisano točkom 2.4.b) Privremenog okvira Unije,

– poduzetnici koji se nalaze u teškoćama prema uvjetima propisanim u Priopćenju Komisije – Smjernicama Zajednice o državnim potporama za sanaciju i restrukturiranje poduzetnika u teškoćama (Službeni list EU C 244, od 1. listopada 2004.; dalje: Priopćenje Komisije) ne mogu podnijeti zahtjev za kredit u kojima će im se kamata obračunavati po privremenoj umanjenoj referentnoj stopi, kako je to propisano točkom 2.4.c) Privremenog okvira Unije. Tekst Priopćenja Komisije objavljen je u sklopu Odluke o objavljivanju pravila o državnim potporama za sanaciju i restrukturiranje (»Narodne novine«, broj 20/07)

Uvidom u dostavljenu dokumentaciju HBOR-a utvrđeno je da su ispunjeni svi navedeni uvjeti iz točke 2.4. Privremenog okvira Unije koji se odnosi na primjenu privremeno umanjene referentne stope.

4. ODLUKA VIJEĆA

Vijeće za zaštitu tržišnog natjecanja (dalje: Vijeće) razmatralo je na 63. sjednici, održanoj 28. siječnja 2011., zahtjev HBOR-a za produljenje roka primjene privremeno umanjene referentne stope na kredite koje HBOR odobrava na temelju Pravilnika o financiranju pojedinih ciljnih skupina, Vijeće je uvidom u kriterije iz točke 2.4. Privremenog okvira Unije, utvrdilo da su ispunjeni uvjeti na temelju kojih se HBOR-u može odobriti produljenje roka primjene privremeno umanjene referentne stope na kredite koji se odobravaju na temelju Pravilnika o financiranju pojedinih ciljnih skupina, i to za male i srednje poduzetnike koji nisu u teškoćama, za kredite za obrtna sredstva i investicije, a za velike poduzetnike koji nisu u teškoćama samo za investicije, i to na kredite koji su zaključeni do 31. prosinca 2011., s tim da će se privremeno umanjena referentna stopa obračunavati do 31. prosinca 2013., stoga je Agencija na temelju odluke Vijeća odlučila kao u točki 1. izreke ovog rješenja.

Budući da je u konkretnom slučaju riječ samo o produljenju roka primjene privremeno umanjene referentne stope na kredite koje HBOR odobrava na temelju navedenog Pravilnika te da ZDP ne propisuje donošenje odluke koja se odnosi na produljenje roka primjene privremeno umanjene referentne stope na programe koji su prethodno odobreni rješenjem Agencije, ovo rješenje doneseno je na temelju članka 7. ZDP-a i članka 96. stavka 1. ZUP-a.

Također, iako ZDP ne predviđa objavu rješenja kojima se produljuje rok primjene programa koji su odobreni rješenjem Agencije, ovo rješenje kojim se odobrava produljenje roka primjene privremeno umanjene referentne stope na kredite odobrene na temelju spomenutog Pravilnika objavit će se u »Narodnim novinama«, budući da se i rješenja o kreditnim programima navedenim u točkama 3.1.b) – e) obrazloženja ovog rješenja, u kojima se također primjenjuje privremeno umanjena referentna stopa objavljuju u »Narodnim novinama«, odlučeno je kao u točki 2. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2011-09/05

Urbroj: 580-03-11-17-04

Zagreb, 28. siječnja 2011.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 30/2011-657